XXV aniversari de Proyecto Hombre a Gandia
22 març 2023

## XXV aniversari de Proyecto Hombre a Gandia22 març 2023Última actualització: 22 març 2023

![](../gestion/img/451658173171b74751f619c4e4792f04d2c6ab0d94dba37ec918907575b0d1df.jpg)  
  

La regidora de Sanitat i Polítiques Saludables, **Liduvina Gil**, acompanyada per **Vicent Andrés**, director de la Fundació Arzobispo Miguel Roca - Proyecto Hombre i **Cristina Martínez**, coordinadora i psicòloga del Centre de Dia, han presentat aquest matí en roda de premsa el XXV Aniversari de Proyecto Hombre a Gandia.  
  
"_El 28 de març la Fundació ha organitzat un acte de celebració del 25 aniversari a la Casa de la Marquesa convidant a totes les persones que han participat i col·laborat al llarg dels anys_", ha explicat Gil. Antics professionals, voluntaris, usuaris, famílies i autoritats es trobaran per a fer visible aquesta realitat que tant de patiment continua causant a persones joves i adultes.  
  
"_Aquesta celebració significa que Proyecto Hombre continua endavant, ara amb la seua seu al carrer Alzira, cedida per la Fundació Gozalvo Marqués_", ha comentat la regidora.  
  
En els vint-i-cinc anys de vida s'ha atés a 1.175 persones i 3.080 familiars. "_En els anys noranta la substància principal era l'heroïna, i hui un 51% són policonsumidors, un 33% és de cocaïna i alcohol, un 27% d'alcohol i un 18% cocaïna_”, ha expressat Andrés. A més, cal dir que en el 44% de les dones la substància principal és l'alcohol.  
  
"_L'alcohol estava i encara està molt present, completament normalitzat, però amb unes conseqüències molt greus per a la salut i la vida de les famílies dels afectats_", ha afegit Andrés.  
  
Durant l'acte de celebració s'escoltaran diversos testimonis de persones usuàries, familiars i antics professionals per a fer memòria i agrair a tantes persones i esforços realitzats per abandonar l'addicció.  
  
Finalment, Martínez ha contat la realitat del Centre de Dia de Gandia: "Ara mateix som un equip multidisciplinar. Hi ha 45 persones al programa amb un seguiment individual i familiar, sent un 25% de dones en tractament i un 75% d'homes", ha començat explicant.  
  
A més de les drogues, altres addiccions com la ludopatia també són tractades. "_Us convidem a aquest acte del 25 aniversari per conéixer en profunditat com funciona la Fundació i per saber dels testimonis d'alguns usuaris que han passat per Proyecto Hombre_", ha conclòs la coordinadora.

[Twittear](https://twitter.com/share)